runetrust/blame-folketinget-dk huggingface dataset:
Katrine Daugaard (LA), 2023-11-10:
Jeg kan i hvert fald sige, at de argumenter, jeg hører fra regeringspartierne, f.eks. at vi ikke ville have danske serier, hvis ikke vi indfører det her, jo er fuldstændig forkerte.
For det har vi jo haft indtil videre.
Så de argumenter, der bliver brugt her i dag, er jo fuldstændig omsonste.
Det har jo noget med det hele at gøre, for hvor meget man betaler for at operere i de enkelte lande, har noget at gøre med, hvor meget der lægges i skatter og afgifter.
Derfor hænger tingene jo altså sammen.
Synes man i Enhedslisten, at det er fair, at hver gang der lægges afgifter på alle mulige forskellige ting i Danmark, så er det de fattigste danskere, som det rammer hårdest? Synes I i Enhedslisten, at det er i orden, at I nu pålægger dem endnu en ting, som de kan ende med at skulle betale dyrt for?
Søren Søndergaard (EL), 2023-11-10:
Nej, det synes vi ikke.
Det er jo også derfor, at vi er imod den skattereform, som regeringen har fremlagt, hvor vi ikke ønsker at give skattelettelser til de allerrigeste og milliardærarvinger, men ønsker, at lettelsen i skatten skal ske til de fattigste.
Så det synes vi ikke.
Det troede jeg egentlig var fremgået, men vi må have misset en missionsopgave der.
Men derudover vil jeg sige, at det, fru Katrine Daugaard siger, overhovedet ikke hænger sammen, for det har intet med skatten at gøre – absolut intet med skatten at gøre.
Skatten er fastlagt efter andre parametre.
At det her bliver overhældt på skatten, er der ikke noget der tyder på.
Søren Espersen (DD), 2023-11-10:
Der kan være mange måder at gøre det på.
Vi nævner selv yderligere public service-forpligtelser.
Der vil også være andre måder at gøre det på.
Vi er ikke gået ind i de forskellige muligheder, der er, men selvfølgelig er der det.
Selvfølgelig er der muligheder for at finde penge på et budget, hvis man virkelig vil, sådan at man undgår skattestigninger for borgerne.
Mikkel Bjørn (DF), 2023-11-10:
Det er jo ingen hemmelighed, at Liberal Alliance og Dansk Folkeparti måske ligger lidt forskellige steder i forhold til prioriteringen af dansk kultur og dansk kulturarv i det hele taget.
Der mener vi altså i Dansk Folkeparti, at kulturarven og videreformidlingen af vores fælles kultur i det hele taget sagtens kan prioriteres højere, end det bliver i dag.
Det er bl.a. noget af det, som det her kulturbidrag er med til at sikre, og det synes jeg er glimrende.
Katrine Daugaard (LA), 2023-11-10:
Det er skægt, som alle fralægger sig ansvaret for at have del i det her kulturbidrag.
Dansk indhold har aldrig haft bedre vilkår, end det har i dag, og det har det, bl.a. fordi streamingtjenesterne og virksomheder jo investerer massivt i dansk indhold og kan se kvaliteten i det.
Jeg hører ordføreren sige, at de ikke bidrager nok, og at det ikke trives godt nok.
Det er jo ikke rigtigt.
Mikkel Bjørn (DF), 2023-11-10:
Men ikke desto mindre synes vi, at det er helt rimeligt og legitimt, at bl.a. store internationale streamingtjenester også er med til at bidrage til videreførelsen og videreformidlingen af dansk kultur.
Det synes vi er helt legitimt, og vi er rigtig glade for at være med i den her medieaftale.
Det er jo ikke sådan, at kulturbidraget er en idé, Dansk Folkeparti har bragt ind til bordet, men ikke desto mindre har Dansk Folkeparti fået rigtig mange andre markante aftryk med i den her medieaftale, som vi helt afgjort synes legitimerer vores deltagelse i og underskrivelse af det her forlig.
Katrine Daugaard (LA), 2023-11-10:
Hr. Mikkel Bjørn ved forhåbentlig, hvor meget jeg påskønner vores gode samarbejde.
Jeg synes, vi er enige om rigtig, rigtig meget og arbejder godt sammen om rigtig, rigtig meget.
Jeg er uendelig glad for den retning, Dansk Folkeparti er gået i oven på hr. Morten Messerschmidts overtagelse af partiet, og jeg ser i det hele taget rigtig meget, vi kan samarbejde om, også i fremtiden.
Jeres engagement i lavere skat for danskerne påskønner jeg også, og derfor undrer det mig, at Dansk Folkeparti er gået med i den her aftale, som de facto er højere skat til danskerne.
Og det er med argumentet om, at dansk indhold ikke kan eksistere uden.
Er Mikkel Bjørn lige pludselig uenig i den kulturelle redegørelse, vi så, og som jo netop fastlagde, at ...
Mike Villa Fonseca (M), 2023-11-10:
Tak til ordføreren for talen.
Nu har mine to gode kollegaer Mogens Jensen og Jan E. Jørgensen begge spurgt ordføreren ind til, om ordføreren kan svare konkret på, om det her har haft en negativ eller positiv effekt i nogen af de andre lande.
Ordføreren nævner godt nok, at det ikke kan sammenlignes en til en med de andre lande.
Men har ordføreren nogen data eller overblik over, hvad det her eventuelt, som ordføreren står og argumenterer for, vil have af betydning for brugeren?
Mikkel Bjørn (DF), 2023-11-10:
Tak for det.
Vi drøfter med det her lovforslag indførelsen af det såkaldte kulturbidrag, som er et udløb af medieaftalen, som Dansk Folkeparti er medunderskriver på.
Dansk kultur er hjertet i vores nation, det er det, der binder os sammen, det er det, der giver os en fælles identitet i en verden, der bliver mindre dag for dag.
Med det her lovforslag sikrer vi, at hjertet fortsætter med at slå kraftfuldt, og at det kan pumpe liv i nye danske film, serier og dokumentarprogrammer.
Vi står i en tid, hvor det globale medieforbrug truer med at overskygge vores nationale skatte.
Det er ikke bare en investering i kultur, men det er også en investering i vores fremtid og i vores børns fremtid.
Med lovforslaget sikrer vi, at alle medietjenesteudbydere, der nyder godt af det danske marked, også investerer i vores kultur.
Med et retfærdigt kulturbidrag på 2 pct. af deres omsætning i Danmark og et tillægsbidrag på 3 pct. for dem, der ikke allerede investerer i dansk indhold, tager vi et afgørende skridt.
Vi ønsker at skabe en balance, hvor streamingtjenester, både nationale og internationale, bidrager retfærdigt med at hjælpe og bevare og berige dansk kulturelt indhold.
Dansk Folkeparti forstår værdien af kultur som fundament for vores samfund.
Vi vil ikke stå passive, mens vores historier drukner i en flodbølge af internationalt indhold.
Vi vil sikre, at dansk indhold ikke kun overlever, men at det også trives, og at det ikke kun er tilgængeligt, men at det også er prioriteret og værdsat.
Kulturbidragsloven er et fælles løfte om at bevare vores rige kulturarv og garantere, at dansk indhold fortsat kan samle os, udfordre os og berige os.
Lovforslaget bekræfter vores fælles forpligtelse til at nære og værne om dansk kultur.
I en tid, hvor internationale streamingtjenester dominerer vores skærme, må vi ikke glemme vigtigheden af at fastholde og styrke det danske.
Vi må ikke miste vores særlige fortællinger i havet af globalt indhold, og derfor imødeser vi også, at de medietjenesteudbydere, der nyder godt af det danske marked, bidrager til at fremme vores nationale kreative værker.
Dansk Folkeparti ser dette som et skridt mod at beskytte og fremme det, der gør Danmark til noget særligt.
Vi ønsker at give danske producenter og kunstnere de ressourcer, de har brug for, for at kunne fortælle historier, der resonerer med danskernes liv og erfaringer.
Ved at støtte dette lovforslag støtter vi ikke kun dansk kreativitet, men vi investerer også i den fælles kulturelle arv, der holder os sammen som folk.
Tak for ordet.
Zenia Stampe (RV), 2023-11-10:
Vi er i mange år gået til finanslovsforhandlinger med et ønske om at få sat flere penge af til kulturen.
Det mindes jeg ikke at Liberal Alliance har gjort.
Jeg mindes tværtimod, at Liberal Alliance havde kulturministerposten i en periode, hvor der kørte årlige grønthøsterbesparelser ned over kulturen, og man gjorde ingenting for at stoppe det.
Så jeg tror bare, at man må konstatere, at Liberal Alliance jo ikke ønsker at give kulturen flere penge – om det så kommer ind via et kulturbidrag eller det kommer ind via finansloven, som så er finansieret gennem skatterne.
Det er sådan set lige meget, for slutresultatet er, at Liberal Alliance ikke vil støtte dansk kultur fra offentlig side.
Sådan er det.
Katrine Daugaard (LA), 2023-11-10:
Jeg synes, det er helt vildt, at fru Zenia Stampe tænker, at det er lig med øgede skatter; man kunne jo vælge at modregne det i nogle af alle de administrativt ansatte, som staten har formået at skabe bare inden for de sidste to regeringsperioder her.
Men sådan prioriterer man så forskelligt.
Jeg kan så forstå, at fru Zenia Stampe er imod hele den måde, vi finder penge til kulturlivet i øvrigt på, for det er jo sådan, vi gør.
Det er jo, at vi vælger at prioritere noget kultur og afsætter penge på finansloven til det.
Så siger fru Zenia Stampe, at hun hermed er imod, at kulturministeren anmoder om flere penge til museumsreformen?
Zenia Stampe (RV), 2023-11-10:
Men det her bliver jo helt skørt.
Altså, hvis det, som Liberal Alliance har imod det her kulturbidrag, er, at det er en skat, så er det jo helt – og nu skal jeg jo passe på kun at bruge ord, man må bruge heroppe – småtosset at opfordre kulturministeren til i stedet for at få sat penge af på finansloven, for hvor kommer pengene på finansloven fra?
De kommer fra skatteyderne.
Og der vil jeg bare sige, at det synes jeg måske ikke ville være helt rimeligt.
Så er der jo en anden fordel ved den her model, og det er jo, at den også skaber et incitament til, at de enkelte streamingtjenester selv producerer og videredistribuerer dansk indhold.
Så vi får ikke bare kroner ind til dansk indholdsproduktion; vi får også sikret, at der ligger mere dansk indhold ude på de internationale streamingtjenester.
Derfor er det en meget bedre model end at hæve skatten og så lade kulturministeren bede finansministeren om at få nogle af skattekronerne.
Katrine Daugaard (LA), 2023-11-10:
Jamen lad os endelig lade være med at tale om skatter og afgifter.
Jeg synes, vi har fået afdækket og anerkendt af flere ordførere, at der reelt er tale om afgifter her.
Så lad os bare tale om kulturen, om filmen.
Er det fru Zenia Stampes holdning, at en afgift er den eneste måde, hvorpå man kan styrke dansk film?
Altså, kunne vores kulturminister ikke have anmodet om flere penge, ligesom han lige har gjort i forhold til museumsreformen?
Kunne han ikke have været ambitiøs, hvis han virkelig ønskede at styrke dansk film, og kæmpe sagen på finansloven i stedet for?
Søren Espersen (DD), 2023-11-10:
Men det her er kun et spørgsmål om finansiering; det er ikke noget med, at der ikke ligger fine intentioner i det her, for det gør der bestemt.
Det er kun et spørgsmål om, hvordan de penge skal skaffes.
Det kan blive ret dyrt, hvis man begynder at regne på det.
Så vi havde egentlig håbet, at man kunne være samlet om at finde en finansiering, der ikke rammer på den måde, som det gør her.
Jan E. Jørgensen (V), 2023-11-10:
Jeg er sådan set bare mere overrasket over Danmarksdemokraterne, fordi Danmarksdemokraterne plejer at sætte Danmark og det danske sprog og dansk kultur osv. højere end en afgift på 1 kr. og 58 øre; så det er sådan set mere det, der måske overrasker mig lidt.
Men så kan hr. Søren Espersen jo være glad for, at vi andre sørger for, at der kommer en masse, som hr. Søren Espersen kan se på i sofaen sammen med sin hustru.
Søren Espersen (DD), 2023-11-10:
Altså, jeg vil sige, at de serier, som hr. Jan E. Jørgensen nævner, ser jeg selv alle sammen, så jeg næsten ikke har tid til andet.
Jeg ved, hvor gode de er, og hvor fremragende dansk filmproduktion er.
Det tror jeg ikke vi kan blive uenige om.
Det her handler bare om at finde en finansiering, og der finder man så en, pudsigt nok, som Venstre tager op igen.
Vi ved også, hvor Venstre lå ved det sidste forlig, men jeg forstår ikke, at man begynder ligesom at jokke i det igen.
Jeg synes, at det er tilstrækkeligt, hvad der er blevet sagt fra Venstres side.
Vi ved nu, hvor Venstre står.
Jan E. Jørgensen (V), 2023-11-10:
Tak for det.
Altså, som jeg sagde i min ordførertale, forventer jeg ikke, at priserne på et Netflixabonnement m.v. vil stige, men hvis det måtte blive tilfældet, og de stiger 2 pct., så vil det betyde, at et abonnement på Netflix til 79 kr. vil stige til 80 kr. og 58 øre, altså en prisstigning på 1 krone og 58 øre.
Hvad vil Danmarksdemokraterne sige til at få »Badehotellet«, »Sygeplejeskolen« og en masse dejlig dansk kultur med det danske sprog i fjernsyn til den danske befolkning for en merpris af 1 kr. og 58 øre?
Hvorfor er Danmarksdemokraterne egentlig ikke med i det her forlig?
Jeg kan forstå, at Liberal Alliance, som har et sådan mere dogmatisk forhold til afgifter osv., ikke er med, men Danmarksdemokraterne plejer da ikke at være blege for at smække en afgift ud, hvis man til gengæld kan få noget, man er glad for.
Katrine Daugaard (LA), 2023-11-10:
Netflixskat, kulturbidrag – kært barn har mange navne.
Hvad enten man kalder det en skat eller et bidrag, vil udbydere af on demand-streamingtjenester rettet mod et dansk publikum fremover blive tvunget til at aflevere minimum 2 pct. af deres omsætning i Danmark til den danske stat.
Det er der jo ikke meget frivillighed over, og derfor er der næppe tale om et bidrag, men om en skat.
Skulle udbyderne derudover gør brug af deres frie ret til at bruge under 5 pct. af deres omsætning i Danmark på dansk indhold, ja, så skal der betales en ekstra skat, idet man så opkræves endnu et tvangsbidrag på yderligere 3 pct.
Provenuet, som altså er penge, som staten aftvinger virksomhederne i forhold til deres indtægt, vil staten så generøst og stor i slaget, som den er, bidrage med at donere til danskproduceret indhold. Selv om langt de fleste on demand-stremingtjenesteudbydere i forvejen og helt frivilligt bidrager til dansk indhold, så vil den danske stat ind at beskatte og gøre brug af tvang.
Danske private aktører har haft succes med at tilpasse sig konkurrencen fra streamingtjenesterne og udnytte de muligheder, som platformene giver.
Staten forstyrrer nu den markedsdrevne udvikling, ja, muligvis ødelægger man den, når man aftvinger bestemte forretningsmodeller bidragsforpligtelser.
Og dermed fratager staten aktørernes egen beslutningskompetence, fordi staten nu skal bestemme, hvad investeringerne skal gå til.
Det er vi i LA imod; ja, faktisk så bekymrer det os, da vi kan risikere, at tjenesterne i større omfang end nu vil søge mod andre lande, som ikke bruger tvang, men som derimod lokker dem til med betydelige produktionsrabatter.
Det er dyrt for danskerne at have tv-pakker og diverse streamingtjenester; og lur mig, om ikke også det bliver danskerne, der i sidste ende kommer til at betale for den her ekstra skat, for sådan fungerer den slags næsten altid.
Danskerne betaler i forvejen nogle af verdens højeste skatter og afgifter, og derigennem afleverer de hvert år knap 650 mio. kr. til dansk film over skatten.
Liberal Alliance kan på ingen måde bakke op om flere skatter pakket ind i cellofan og sukkersød bidragsretorik.
LA stemmer imod lovforslaget, og jeg skulle hilse fra Nye Borgerlige og Det Konservative Folkeparti og sige, at det gør de også.
Søren Espersen (DD), 2023-11-10:
Jeg vil gerne gentage – jeg tror, jeg sagde det før – at vi har en meget fin filmproduktion, som vi skal værdsætte.
Men jeg siger, at det er umuligt at forestille sig, at der kun vil være én løsning på det her.
Der vil være andre løsninger.
Sådan nogle penge finder man jo også i forbindelse med forlig i Finansministeriet osv.
Der er masser af måder at skaffe de her penge på.
Det er ikke nødvendigvis sådan, at det kun kan gøres på den her måde, og så også fordi de så åbenbart gør det andre steder i udlandet.
Jeg kan godt bekræfte: Jeg aner det virkelig ikke.
Men jeg vil gerne finde de tal.
Det kunne være interessant.
Nej, det kan jeg ikke bekræfte, for jeg aner ikke noget som helst om, hvordan det foregår i andre lande.
Jeg vil bare sige: Bare fordi der er mange, der gør det, er det ikke sikkert, at det er rigtigt.
Bare fordi det er de fleste – var det ikke det, Niels Hausgaard havde en sang om?
– er det ikke sikkert, at det er det klogeste.
Vi kigger og burde kunne have fundet andre løsningsmodeller, sådan at vi undgik at få en afgift, der blev lagt på skatteyderne.
Mogens Jensen (S), 2023-11-10:
Tak, og også tak til ordføreren for ordførertalen.
I forhold til det her med skattestigninger til danskerne vil jeg sige, at den her ordning jo er indført i andre lande – Frankrig, Portugal, Belgien, Tyskland, Italien for at nævne nogle stykker.
Jeg har ikke kunnet finde tal, der siger, at de steder, i de lande, er priserne på streamingtjenesterne steget, fordi man har indført sådan en kulturbidragsordning.
Kan ordføreren med baggrund i de her konkrete lande redegøre for, at det er det, der er tilfældet?
Det ser ikke ud til at være det i de her lande.
Søren Espersen (DD), 2023-11-10:
Jamen nu bliver det jo så sådan, at det bliver en afgift, der pålægges selskaberne.
Vi mener også, det er en afgift, der pålægges skatteyderne.
Det er det, der er det afgørende, og vi siger: Vi vil gerne være med til at støtte dansk produktion inden for filmbranchen i det hele taget, men vi vil ikke have, at det skal ske med baggrund i en skattestigning for ganske almindelige borgere, hvor det jo ofte er dem, der er mindst bemidlede, som kommer til at få problemer med det her.
Vi andre skal nok finde en eller anden mulighed for at se Netflix alligevel – det tror jeg.
Katrine Daugaard (LA), 2023-11-10:
Det er det ikke nødvendigvis en til en.
Og vi tilbyder heller ikke produktionsrabatter, som jo trods alt er noget, der kommer de her streamingtjenester til gode på anden vis.
Søren Søndergaard (EL), 2023-11-10:
Men hvis vi er enige om, at pengene skal ind for at sikre dansk film, så handler det altså ikke om det der med, om det skal være dyrere at være dansker, eller om man vil have skatter eller sådan noget; så er det kun et spørgsmål om, hvor de skal være.
Altså, det må hr. Søren Espersen vel erkende.
Og hvis det er sådan, er det så ikke en meget god idé, at man prøver at gå efter dem, som udnytter, at man har et filmmarked i Danmark, at man har skuespillere, og at man har en filmskole, altså at man har alle de der ting, men som ikke bidrager særlig meget?
Er det ikke en god idé at prøve at lægge afgiften på dem?
Mogens Jensen (S), 2023-11-10:
Jeg konstaterer bare: Ordføreren kan altså ikke føre tal frem, der beviser, at de steder, hvor man allerede har indført den ordning, vi nu indfører, har det betydet en højere pris for forbrugerne.
Så vil jeg spørge ordføreren: Danmarksdemokraterne vil altså have, at der skal være færre film og tv-serier i fremtiden, gode serier som »Badehotellet« og »Hvide Sande«.
Det er jo mellem 80 og 100 mio. kr., vi regner med kommer ind årligt på den her ordning, når den er indfaset.
Hvor vil Danmarksdemokraterne skaffe de penge fra?
For hvis man ikke vil det, skal der være færre gode film og tv-serier i fremtiden.
Katrine Daugaard (LA), 2023-11-10:
Det ændrer jo ikke på, at det for danskeren er dyrere at købe chokolade i Danmark, end det er at køre over grænsen og købe den i Tyskland.
Så jeg forstår det ikke helt, for jeg svarer jo sådan set på spørgsmålet.
Men det undrer mig, at et liberalt parti som Venstre den ene dag ønsker at give skattelettelser til danskerne, men kort tid efter trækker dem tilbage i flyafgifter og i Netflixskat.
Det er der ikke meget liberalt parti over.
Søren Søndergaard (EL), 2023-11-10:
Er det, man forestiller sig i Liberal Alliance, at Netflix vil opgive deres forretning i Danmark og flytte til udlandet, og at de ikke længere vil sælge abonnementer i Danmark?
Er det de tanker, som Liberal Alliance har om Netflix' evner til at tjene penge?
Jan E. Jørgensen (V), 2023-11-10:
Jeg ved ikke, om ordføreren ikke helt fangede mit spørgsmål.
Jeg siger, at ja, selvfølgelig er chokolade dyrere i Danmark end i Sverige, fordi vi har en høj sukkerafgift, og det har de ikke.
Men så spørger jeg, om der er en højere pris på et Netflixabonnement i de lande, der har et kulturbidrag på samme måde som det, vi ønsker at indføre nu, end i de lande, der ikke har det, eksempelvis Danmark.
Er det noget, Liberal Alliance har undersøgt, er det noget, man har stillet udvalgsspørgsmål om, eller er det bare sådan noget, man står og tror og synes og finder på?
Nu må Liberal Alliance bestemme sig.
Bliver det dyrere at have et abonnement efter indførelse af et kulturbidrag, eller gør det ikke?
Når vi nu taler om sukkerafgift, kan jeg røbe så meget, at chokolade m.v. altså er billigere i Sverige og Tyskland, end det er i Danmark, og det skyldes selvfølgelig, at vi har en ret høj sukkerafgift i Danmark.
Sådan er det.
Så kunne det jo også være lidt interessant, om Liberal Alliance havde undersøgt, om prisen på et Netflixabonnement så er højere i de lande, der har indført et kulturbidrag, end det er i Danmark, for ellers bliver det altså en kende useriøst.
Mogens Jensen (S), 2023-11-10:
Spørgsmålet var simpelt.
I de lande, der har indført det her, kan jeg ikke se, at det er tilfældet.
Har ordføreren bevis for – nogle tal, der viser det – at det kommer til at ske?
For ellers er det, ordføreren står og siger fra talerstolen, jo bluf.
Katrine Daugaard (LA), 2023-11-10:
Svaret er lige så simpelt.
Man kan ikke sammenligne lande en til en, fordi vi ikke er ens.
Men vi kan da tage alle mulige andre afgifter; det kunne være sukkerafgiften.
Her er det jo også forbrugeren, som jo stadig væk har lyst til et stykke chokolade, som betaler for sukker- og chokoladeafgiften.
Vi har altså masser af eksempler i Danmark på, at den afgift er det i sidste ende forbrugeren, som ender med at betale.
Mogens Jensen (S), 2023-11-10:
Tak, og tak for ordførertalen.
Ordføreren siger så klart, at det her betyder, at nu bliver det dyrere for danskerne at have et abonnement hos streamingtjenesterne, altså på grund af det her.
Som sagt tidligere er kulturbidraget indført i andre lande.
Jeg nævnte nogle af dem: Frankrig, Portugal, Belgien, Tyskland og Italien.
Har ordføreren lavet sit hjemmearbejde og undersøgt, om det rent faktisk er sådan i de lande, at efter man har indført og indfaset et sådant kulturbidrag, har det betydet, at abonnementsprisen er steget?
Jeg kan ikke finde de tal.
Har ordføreren dem?
Katrine Daugaard (LA), 2023-11-10:
Jamen Netflix investerer i forvejen massivt i dansk indhold, og det tror jeg muligvis de vil fortsætte med.
Jeg tror også, at de i højere grad vil tænke på, om det bedre kan betale sig for dem faktisk at producere det indhold i et andet land end Danmark.
Men spørgsmålet er: Hvem skal i sidste ende betale for det her?
Derfor er vi imod det her.
Nej, bestemt ikke.
Jeg tror, at Netflix nok skal klare sig.
Spørgsmålet er, hvor de vil producere deres indhold, og der kan det bekymre os, at andre tilbyder produktionsrabatter osv., mens vi i Danmark påtvinger dem ekstra afgifter.
Søren Søndergaard (EL), 2023-11-10:
Så vi kan bare slå fast, at Netflix ikke vil flytte.
Dermed vil de ganske rigtig være tvunget til at betale en afgift på mindst 2 pct. og op til 5 pct., men de kan selv afgøre hvor meget, for de kan få den ned på 2 pct., hvis de investerer i Danmark, og af de 2 pct. kan de oven i købet få en del igen, hvis de ansøger om at lave nogle produktioner, som har et dansk indhold.
Jeg forstår så ikke helt, hvad det er, Netflix vil gøre.
Katrine Daugaard (LA), 2023-11-10:
Jeg tænker, at Mogens Jensen udmærket godt ved, at man på ingen måde kan sammenligne lande en til en, idet vi jo ikke har de samme skatter og afgifter, og idet man i nogle af de lande, du selv nævner, tilbyder produktionsrabatter for at lokke Netflix og andre til.
Tobias Grotkjær Elmstrøm (M), 2023-11-14:
Men det skal da ikke være nogen hemmelighed, at jeg ikke håber, at der kommer andre lovforslag, altså at det også skal være ulovligt at bære tørklæde eller noget i forhold til homovielser osv.
Jeg håber, det her gør, at terrortruslen mod Danmark kommer ned på et andet niveau end der, hvor vi er i dag.